39. schôdza NR SR - 13.deň - B. popoludní
Dátum: 2025-09-29
Poslanec: Marcinková, Vladimíra (SaS)
Druh vystúpenia: Vystúpenie v rozprave

Pán predsedajúci, ďakujem. Kolegovia, verím, že mnohí z vás si všimli, že už niekoľko mesiacov sa venujem téme pupočníkovej krvi a obchodovania s ňou na Slovensku a práve táto moja investigatíva v tejto téme ma priviedla k návrhu tejto zmeny. Dostala som sa v rámci vlastne tohto môjho skúmania tejto témy aj k odporúčaniam etickej komisie ministerstva zdravotníctva z roku 2012, kedy už vtedy opakovane vyzývali ministerstvo zdravotníctva a zároveň ministerstvo hospodárstva, ktoré má pod sebou tento zákon, aby regulovali nejakým spôsobom inzerovanie zdravotných výkonov. Pri liekoch máme pomerne špecificky dané ako môže vyzerať reklama o liekoch, aké lieky môžeme inzerovať. Pri zdravotných výkonoch vlastne máme pole voľné. Ktokoľvek vám môže inzerovať dokonca takú vec, ako je to pri pupočníkovej krvi, kedy mnohé spoločnosti naozaj rôznym spôsobom rodičov prehovárajú, že dajte si odobrať pupočníkovú krv vášho dieťaťa pri pôrode, raz vám to zachráni život, je to medicínsky vo veľkom využívané a pritom hematológovia tak Slovenska, Česka, ako aj iných európskych krajín vydali stanovisko, že využitie takejto pupočníkovej krvi je takmer minimálne v medicíny. A keď sa pozrieme na príklady z minulosti, tak to bolo 0,04%, kedy došlo k využitiu takýchto skladových jednotiek pupočníkovej krvi. Kdežto, tie spoločnosti inzerujú úplne niečo iné a hovoria, že je to Life Saving Machine a tak ďalej. Čiže naozaj, aby nemohlo dochádzať k takémuto ovplyvňovaniu, ja poviem najmä tehotných žien vo veľmi zraniteľnom období, kedy by pre zdravie svojho budúceho dieťaťa urobila žena všetko, aj uverila takýmto nezmyslom. Aby naozaj štát chránil pred takýmito nezmyslami vlastne spotrebiteľov, pacientov, je dôležité pristúpiť k nejakému typu regulácie v rámci zdravotných výkonov. Ja navrhujem v moje úprave, aby bola možná len taká propagácia, vlastne reklama zdravotných výkonov, ktoré sú uvedené v zozname zdravotných výkonov alebo sú schválené príslušným orgánom Slovenskej republiky, alebo Európskou liekovou agentúrou, alebo ktoré odporúča Slovenská lekárska spoločnosť alebo jej organizačné zložky v stanovisku, ktoré je verejne dostupné. To znamená, že by vám mohli propagovať len taký zdravotný výkon, ktorý reálne je odskúšaný, ktorý vám nemá ako ublížiť pretože tam prebehol nejaký medicínsky výskum alebo klinická štúdia, zároveň má relevantné výsledky alebo ak tam aj neprebehla vedecká štúdia, ale napríklad pri diabetikoch sa radí, aby mali takú a takú výživu a naša lekárska spoločnosť si za tým stojí, tak ak vydajú publikované písomné stanovisko, že si vlastne naša lekárska spoločnosť za tým stojí, tak vtedy to môžu propagovať pretože je to v súlade s týmto mojím návrhom. Nepotrebujete vtedy ani EMU, ani vlastne nejaké lekárske štandardy, ale potrebujete sa opierať o nejakú písomnú zmienku relevantnej organizácie, ktorou je Slovenská lekárska spoločnosť v našich podmienkach. Dnes sa to deje naozaj nekontrolovane a výsledkom sú trebárs aj procedúry, ktoré sa na Slovensku dejú, ktoré sú inde v Európe nepovolené, napríklad terapie z pupočníkovej krvi z darcovského materiálu, ktorými sľubujú, že vás vyliečia z autizmu, že vás vyliečia z mozgovej príhody a neviem z čoho všetkého, na čo nemáme klinické štúdie, na čo nemáme žiadne dáta, o čom hovoria európske lekárske spoločnosti, že je šarlatánstvo, že tomu ľudia nemajú veriť, ale na Slovensku je to propagované a zákon na to nijako nemyslí. A ja som rada, že etická komisia pri ministerstve zdravotníctva vlastne už v roku 2012 upozornila, že toto je treba regulovať. Tu vidíme dieru, ale mrzí ma, že sme v roku 2025 a nemáme to nijakým spôsobom zregulované. Tento môj návrh je naozaj, ja to poviem, nežný. Nesnaží sa to regulovať príliš, ale dáva tomu nejaký rámec, aby sme naozaj boli v bezpečí aj my, dospelí pacienti, ale najmä tí detskí pacienti, ktorí sú najčastejšie obeťami týchto nepovolených terapií, ktoré sú propagované lebo ich rodičia často v zúfalstve a v láske z toho, že ich dieťa má nejakú nevyliečiteľnú diagnózu, skúšajú úplne všetko. Všetko, čo im ponúkne internet. A my v našich podmienkach dovoľujeme tomu internetu a letákom a všetkým možným propagačným materiálom, aby reálne ponúkali všetko. Pri liekoch sme striktní, ale pri zdravotných úkonoch, ktoré môžu mať ešte horšie dôsledky na to zdravie dieťaťa nemáme žiaden rámec. Takže ja vyzývam, aby sme nejaký prijali. Toto je môj návrh. Budem veľmi rada, ak sa nájde pre neho podpora pretože ho považujem za mimoriadne dôležitý, aj vzhľadom na všetky moje zistenia, ktoré súviseli s pupočníkovou krvou. Budem vám vďačná, ak sa nájde naprieč politickým spektrom ochota na podporu a diskusiu o tejto téme. Zatiaľ som ju nachádzala naozaj aj v koalícii, za čo som vďačná, tak to poďme posunúť spoločne ďalej. Ďakujem.